El consistori tindrà un paper actiu en d'altres si fiscalia "segueix amb una actitud obstruccionista" ACN Barcelona.-L'Ajuntament de Barcelona ha atès 294 persones afectades per la càrrega policial de l'1 d'octubre. El tinent d'alcaldia de Drets de Ciutadania, Participació i Transparència, Jaume Asens ha presentat l'informe de l'oficina d'atenció als afectats que es va posar en marxa per tractar aquests casos i ha arribat a la conclusió que es tracta de "l'episodi de violència institucional massiu més greu a Barcelona però segurament també a Europa". Asens ha confirmat, com ja s'havia apuntat, que l'Ajuntament exercirà d'acusació popular en el cas de l'home ferit a l'ull per l'impacte d'una bala de goma, però també ha avisat que el consistori tindrà un paper actiu en d'altres situacions si fiscalia "segueix amb la seva actitud obstruccionista".  Entre el 2 i el 20 d'octubre, l'Ajuntament ha atès gairebé 300 persones per les càrregues policials de l'1-O: 49 per cops de puny, empentes, bufetades i puntades de peu; 35 per estrebades i empentes; 33 per cops de porra; 6 per intimidacions verbals; 2 per bales de goma (a l'ull i a la cama), i 2 més per agressions de caràcter sexual. El consistori té constància d'una tercera persona ferida per pilota de goma, en aquest cas a l'abdomen, però no va arribar-la a atendre.  Asens ha confirmat que ja s'han donat les instruccions per personar-se com a acusació popular en el cas de l'home que de moment no ha recuperat la visió d'un ull per l'impacte d'una bala de goma. De fet, ha avisat que poden personar-se en altres casos, i que el paper de l'Ajuntament serà més actiu si fiscalia continua amb l'actitud "poc diligent i de comparsa del govern espanyol" que està demostrant, no només restant "passiva", sinó fins i tot "obstruint" la investigació. De les 294 persones ateses, 65 han rebut atenció jurídica i/o psicològica presencial; 171 han participat en tallers grupals en el mateix sentit; 41 han contactat per aportar informació o material audiovisual, i 17 ho han fet per demanar informació.  L'informe elaborat per l'Ajuntament conclou que la intervenció policial, tot i tenir la cobertura d'una resolució judicial, va ser "excessiva en l'ús de la força", amb l'objectiu de "desmobilitzar i crear pànic" entre la població perquè no anessin a votar, ha apuntat Asens.  L'ús de les bales de goma va generar "un major pànic", ha dit, perquè va agafar la ciutadania per sorpresa, ja que el Parlament les va prohibir, tot i que això només afecta els Mossos d'Esquadra. Entre els efectes psicològics que ha provocat la càrrega, hi ha desconfiança envers els cossos policials, sentiment d'incomprensió i falta de reconeixement, insomni, por a sortir de casa o a la policia i sensació d'alerta. Durant la primera setmana es van produir diverses crisis d'angoixa que van ser ateses a urgències. Pel que fa a l'atenció jurídica, l'oficina va fer una feina d'assessorament i d'acompanyament en la interposició de la denúncia davant del jutjat de guàrdia de Barcelona en el cas d'aquelles persones que no havien denunciat fins llavors i volien fer-ho. Si ja ho havien fet es va treballar en la recol·lecció i en l'aportació de proves a la instrucció judicial. Asens ha reconegut que aquests procediments judicials per la via penal seran difícils, perquè no és fàcil identificar els agents agressors, però en tot cas ha apuntat que sempre quedarà la via administrativa, que no requereix identificar l'autor.

Summary: L'Ajuntament de Barcelona atén 294 persones per les càrregues de l'1-O i es personarà en el cas del ferit a l'ull


L'escriptora Eva Baltasar acaba de publicar 'Boulder' (Club Editor) i assegura que ha escrit la història que volia. "Em desentenc del resultat, si agrada bé i si no també, i la vida segueix, estic tranquil·la", afirma en una entrevista amb l'ACN. La publicació de 'Boulder' havia generat expectació després de l'èxit de la seva primera novel·la 'Permagel'. Però Baltasar admet que hauria sentit algun pes si hagués intentat fer un llibre semblant o hagués intentat acontentar a algú. A 'Boulder', Baltasar narra la història d'una dona solitària i com afronta l'arribada de l'amor i de la maternitat. Reconeix que a ella "aquesta construcció social del què ha de ser la maternitat i com ser bones mares" li causa "molt malestar i incomoditat".  Baltasar ha escrit 'Boulder' tres vegades, les dues primeres, reconeix, les va "lluitar molt" i "no n'estava satisfeta" i a la tercera es "va rendir i va sortir filada de principi a fi. Eren històries diferents i no em satisfeien". Després dels dos primers intents, l'autora es va preguntar a si mateixa: "Com comença aquesta història?" I va anar fins a un record seu quan amb 20 anys anava per Xile amb una motxilla i una nit de temporal va comprar un bitllet per un mercant. "Va ser una nit de temporal horrorosa i em pensava que em moriria perquè les onades se m'enduien, però vaig sobreviure" i "quan va desembarcar el vaixell vaig pensar que si anés sola els demanaria per quedar-me. Em vaig enamorar d'aquell intensitat".  Quan va comença a escriure 'Boulder' de seguida va descobrir a la protagonista i va saber com sentia i pensava i a partir d'aquí va néixer la història. "He trobat la dona que volia trobar escrivint 'Boulder', una dona que hauria pogut ser o que m'hagués agradat ser en determinat moment i una dona que sent com jo m'he sentit moltes vegades".  L'escriptora explica que la protagonista de 'Permagel' i la de 'Boulder' tenen relació perquè "són dones solitàries, que volen estar soles i sembla que la vida no els ho permet". A 'Boulder', detalla, la protagonista vol mantenir els seus espais de solitud però a partir de l'amor comença a prendre decisions que no estan en coherència amb el que ella sent com ser mare. "En el moment que accepta ser mare, quan no ho vol ser, encara és pitjor i entra en incoherències. Quan entres en incoherències, et debilites".  La protagonista viu la relació de la seva parella i de la filla i se sent exclosa d'elles, però en alguns moments també se sent mare i ho gaudeix. "He viscut els dos personatges a la vegada, he estat mare biològica i he gaudit de l'embaràs, del part i la lactància però m'he vist a mi mateixa amb la mirada de la Boulder". Explica que s'ha trobat amb una classe amb la llevadora i les altres embarassades i pensant que no suportava estar allà i marxar. "Per una banda ho gaudeixes i per altra tota aquesta construcció social del què ha de ser la maternitat i com ser bones mares em causa molt malestar i incomoditat i he creat un personatge que aquesta incomoditat la viu no sent ella la mare biològica".  Pel que fa l'escriptura, Baltasar admet que té molta cura de llenguatge i que el treballa molt poèticament. "No em sento que hagi abandonat la poesia, sinó que tinc els mateixos problemes que tenia quan escrivia poesia que són buscar cert ritme i que una paraula ha de ser plana i no aguda". Creu que amb la narrativa hi surt guanyant perquè "és un projecte molt més llarg que un poemari" i perquè el fet de crear un personatge "és molt sanador. Escrivia una poesia molt des del jo i confessional i en una novel·la crees un personatge que acaba dient les mateixes coses que podia expressar en la poesia, però hi ha una distància que és molt terapèutica".  'Permagel' Baltasar assegura que 'Permagel' li ha donat "moltíssimes alegries" i ho ha rebut tot, diu, "amb certa sorpresa i calma. Intento que tot allò de bo que em porta la vida aprofitar-ho perquè sé que passarà" i sobretot el seu objectiu és que tot això no la "canviï" ni la "tombi" ni la converteixi en "una altra persona". Tot i l'èxit de la seva primera novel·la, assenyala que no ha notat "cap pes" a l'escriure 'Boulder'.  Trilogia  L'autora explica que segueix en peu fer una trilogia i acabar amb 'Mamut' que serà el tercer dels llibres. "Està començat però ara em dedicaré a acompanyar al 'Boulder'", afirma.

Summary: Eva Baltasar: "La construcció social del què ha de ser la maternitat i com ser bones mares em causa malestar"


Set dels nous detinguts membres dels CDR han passat la nit a la comandància de la Guàrdia Civil de Tres Cantos, a Madrid. Se'ls investiga per delictes de rebel·lió, terrorisme i tinença d'explosius. Els altres dos detinguts ja van quedar aquest dilluns en llibertat.  La majoria de detencions s'han fet a Sabadell, però també n'hi ha hagut a municipis del Vallès Oriental i a Osona. Els set que queden detinguts hauran de prestar declaració davant del jutjat d'instrucció número 6 de l'Audiència Nacional. La llei estableix que ho han de fer en un termini màxim de 72 hores, així que serà com a màxim dijous.

Summary: Set dels nou detinguts independentistes han passat la nit a una comandància de la Guàrdia Civil a Madrid


El diputat del PSC Raúl Moreno ha considerat que l'acte unitari del Govern per reafirmar el seu compromís amb el referèndum posa en evidència les "dificultats internes i externes" per portar a terme un referèndum "fora de la legalitat" i que portarà Catalunya al xoc de trens amb l'Estat. En declaracions als periodistes abans de participar en la reunió convocada pel Govern per fer balanç del compliment dels acords del ple de la pobresa, Moreno ha denunciat que un any després només s'han implementat una de cada quatre mesures aprovades en aquest ple i ha lamentat que el Govern sigui capaç de fer tres lleis de desconnexió en 18 mesos però, en canvi, no desenvolupi les mesures relacionades amb el pla d'emergència social.  Gairebé un any després del ple sobre la pobresa, que va impulsar PSC i CSQP, els socialistes fan una valoració negativa assegurant que només s'han aplicat el 25% de les mesures aprovades. I Moreno ha afegit que el Govern liderat per Carles Puigdemont ha donat proves de "poca complicitat" amb moltes famílies de Catalunya que es troben en situació de vulnerabilitat. "Crec que la necessitat d'escenificar la unitat envers el referèndum posa de manifest les dificultats que té el Govern internes i externes per portar a terme el referèndum fora la legalitat i que portarà Catalunya a un xoc de trens amb l'Estat", ha defensat Moreno, per després reiterar que el Govern hauria de tornar a la "via del diàleg, la negociació i el pacte". El diputat socialista també ha afegit que l'acte unitari del Govern té contingut polític però "cap tipus de contingut efectiu" i ha considerat que és un pas més del "teatre que vol mantenir viva una flama que la gent veu que s'està apagant".

Summary: El PSC creu que l'acte unitari del Govern posa en evidència les "dificultats internes i externes" amb el referèndum


La cantant és la protagonista de la pel·lícula que s'estrenarà aquesta primavera ACN Barcelona.-La cantant Sílvia Pérez Cruz publica aquest dimarts el disc 'Domus' (Universal Music, 2016), que conté les cançons de 'Cerca de tu casa', la pel·lícula d'Eduard Cortés que també ha protagonitzat i que s'estrenarà aquesta primavera. Cançons amb dues vides paral·leles, segons la discogràfica, la de la banda sonora i la del disc. La pel·lícula narra una història d'un profund contingut social en la qual es parla dels desnonaments com un dels drames importants de la societat contemporània. Un cop acabada la banda sonora, Pérez Cruz "va continuar treballant en idees, polint temes, provant recursos, donant-li voltes als enfocs per a les seves noves cançons".  Com ha recalcat la discogràfica, l'àlbum inclou "un cor de nens, una caixeta de música, manifests contra els desnonaments explícits i implícits en els seus texts, passatges propers a experiments amb la música ambient; cordes, guitarres acústiques, espanyoles i elèctriques, banjo, ukelele, contrabaix, baix elèctric, percussions, trompeta, acordió i una arpa". També hi ha actors que reciten el que canten, del llatí a l'anglès i del castellà al portuguès.  Sílvia Pérez Cruz es posa a la pell de la Sònia, el personatge central de la història. De fet, a cantant  ja havia treballat en diversos muntatges de teatre, dirigida per Joan Ollé i per Julio Manrique. També havia compost les bandes sonores de les obres 'Terra Baixa' (Lluís Homar) i 'Informe per a una acadèmia' (Ivan Benet), amb les quals va guanyar dos Premis Butaca. Al cinema ha sigut la veu de 'Blancanieves' de Pablo Berger, guanyadora de deu Premis Goya al 2013, entre ells, el de millor cançó original.

Summary: Sílvia Pérez Cruz publica aquest dimarts 'Domus' amb les cançons del film 'Cerca de tu casa'


Lleida comptarà amb una escultura en homenatge a les infermeres, obra de l'artista lleidatana Sara Pons Arnal (Ponsarnal). L'escultura estarà inspirada en Forence Nightingale (1820-1910), considerada precursora de la Infermeria Moderna i creadora del primer model conceptual d'infermeria. Així ho ha anunciat aquest dimarts la presidenta del Col·legi Oficial d'Infermeres i Infermers de Lleida (COILL), Montserrat Gea, coincidint amb la celebració del 12 de maig, Dia Internacional de la Infermeria. Gea també ha aprofitat per reivindicar "el paper que les infermeres es mereixen en el lideratge de les polítiques de salut, tal com està demostrant el col·lectiu arreu el món en la lluita contra la pandèmia de la covid-19". La presidenta del COILL ha destacat que les infermeres són "el major col·lectiu de professionals de la salut del món, en la primera línia en l'atenció i cura dels pacients" i ha ressaltat que compten "amb coneixements pràctics i científics suficients per liderar moltes de les polítiques necessàries pel disseny i implementació de les polítiques de salut", ha dit Gea. Vídeo per commemorar el 12 de maig, Dia Internacional de la Infermeria Una vintena d'infermeres i infermers de Lleida han participat en el vídeo 'Som infermeres, som poderoses' amb què el COILL ha volgut commemorar el Dia Internacional de la Infermeria, que es commemora el 12 de maig, enguany sota el lema "Una veu per liderar. Portant el món cap a la salut". Professionals de diferents àrees de la infermeria (hospitalària, primària i sociosanitària, entre altres) han volgut sumar-se a la celebració de la diada de la professió en una breu càpsula audiovisual.

Summary: Lleida tindrà una escultura de gran format dedicada a les infermeres


La família del manter, mort durant una operació policial a Salou fa 5 anys contra el top manta, insisteix que es reobri el cas. En un acte a la plaça de la Pau del municipi del Tarragonès, aquest diumenge, s'han dut a terme una reconstrucció dels fets per assenyalar les contradiccions de la investigació, la desaparició d'imatges de les càmeres de seguretat de l'edifici així com el fet que no s'hagi citat a declarar els 13 agents que hi van participar. La família Sylla espera la resolució del contenciós administratiu presentat al TSJC però el cas ha topat amb la negativa de la instrucció i l'Audiència de Tarragona per reobrir-lo per la via penal.

Summary: La família del manter mort durant una operació policial a Salou el 2015 insisteix que es reobri el cas


El jutge ha decretat llibertat amb càrrecs per a un home, de 26 anys i veí de Terrassa, acusat d'un delicte contra la salut pública i un altre de frau elèctric. Els fets van tenir lloc a finals de gener, quan la policia es va assabentar de l'existència d'una plantació de marihuana en una masia de Copons, a l'Anoia. Després de diverses indagacions, els investigadors van anar al domicili i van parlar amb una persona que es trobava a l'interior de la casa, que va confirmar l'existència de la plantació a l'interior. Quan els agents van accedir a l'habitatge, situat a la primera planta, van trobar 798 plantes de marihuana, juntament amb una complexa instal·lació amb focus, extractors d'aire i filtres. Arran d'aquests fets, l'home va quedar detingut.

Summary: Un detingut a l'Anoia per cultivar prop de 800 plantes de marihuana en una masia


L'independentisme s'ha conjurat aquest dimarts al vespre al Paranimf –i l'Aula Magna- de l'edifici de la Universitat de Barcelona. Just el mateix espai on va néixer el 1981, la Crida a la Solidaritat ha impulsat per aquest dimarts un acte, juntament amb l'ANC i Òmnium Cultural, per reclamar la llibertat dels dirigents de les entitats sobiranistes, del vicepresident i dels consellers destituïts. "Compromesos amb la causa que els ha dut a la presó, la de la llibertat, la dignitat i la república", ha assegurat el número 2 de l'ANC, Agustí Alcoberro. També el portaveu accidental d'Òmnium, Marcel Mauri, ha fet una crida a "tirar endavant amb conviccions i els anhels" davant d'uns pocs centenars de persones amb mocadors grocs al coll. Han tancat l'acte les parelles de Jordi Sànchez i Jordi Cuixart, Susanna Barreda i Txell Bonet, que han fet una crida a mantenir la solidaritat "com a punt fort" de la societat i han demanat també no oblidar els empresonats.

Summary: L'independentisme es compromet amb la "causa de la llibertat, la dignitat i la república"


El Parlament oferirà a partir de dilluns visites virtuals guiades de 360 graus per mantenir obertes a la ciutadania les portes de la institució durant el confinament pel coronavirus. Segons un comunicat de la cambra catalana, les visites es poden concertar a través del portal web del Parlament. Es faran de dilluns a divendres a les 12 hores amb grups limitats de participants, amb l’objectiu que siguin tan personalitzades com sigui possible. El personal del Parlament que habitualment fa les visites presencials serà l’encarregat de conduir virtualment el ciutadà pels espais més emblemàtics del palau i explicar-los-en la història, l’arquitectura i la feina que fan els 135 diputats. Els ciutadans podran pujar de manera virtual per l’escala d’honor fins a la planta noble i accedir, entre altres espais, al saló de sessions, als salons de passos perduts i de canelobres, a algunes sales de comissions, al despatx presidencial o a la sala on es reuneixen la Mesa i la Junta de Portaveus. La visita es complementarà amb una mostra fotogràfica procedent de l’arxiu històric del Parlament, que permetrà veure com era l’edifici en les diverses etapes de la seva història. Un cop acabada la visita, d’una durada màxima d’una hora, els participants podran fer preguntes o resoldre dubtes amb el guia especialista que els haurà acompanyat al llarg del recorregut. Un cop sol·licitada la visita, el guia encarregat de fer-la es posarà en contacte amb el ciutadà amb un correu electrònic que contindrà l’enllaç a l’aplicació de videoconferències a què haurà d’accedir i les indicacions que haurà de seguir. La crisi sanitària ha provocat que s’hagin suspès les visites presencials a l’edifici, que cada any rep 70.000 visitants de mitjana.


Les actrius Carme Elias i Vicky Peña protagonitzen 'Què va passar amb Bette Davis i Joan Crawford?' del francès Jean Marboeuf al Teatre Akadèmia. L'obra, una producció pròpia del Teatre Akadèmia, està dirigida pel seu director artístic Guido Torlonia, que ha aconseguit unir per primera vegada sobre l'escenari a Elias, en el paper de Bette Davis, i a Peña, en el paper de Joan Crawford.  'Què va passar amb Bette Davis i Joan Crawford?' s'estrenarà el 27 de febrer al Teatre Akadèmia i estarà en cartell fins el 31 de març, amb les entrades de la primera setmana gairebé exhaurides.  L'espectacle imagina una correspondència fictícia i plena d'ironia a partir dels fets i anècdotes reals que se succeïen en la turmentosa relació entre Davis i Crawford durant el rodatge de 'What Ever Happened to Baby Jane?'  L'enemistat entre les actrius Bette Davis i Joan Crawford va traspassar les pantalles i ara arriba a la cartellera teatral de Barcelona de la mà del Teatre Akadèmia. La traducció del text corre a càrrec de Joan Casas, l'espai escènic de Sebastià Brosa i Paula Bosch, i la caracterització de les actrius à càrrec d'Helena Fenoy i Marta Ferrer.

Summary: Carme Elias i Vicky Peña protagonitzen 'Què va passar amb Bette Davis i Joan Crawford?' al Teatre Akadèmia


Alfaguara publicarà la novel·la inèdita de l’escriptor xilè Roberto Bolaño, mort l’any 2003, el pròxim 3 de novembre. L’obra, titulada ‘El espíritu de la ciencia-ficción’, es presentarà a la Feria Internacional del Libro de Guadalajara, i formarà part de la biblioteca Bolaño a través de la qual Alfaguara preveu publicar tots els llibres de l’autor. La biblioteca s’inaugurarà amb una nova edició de dues de les novel·les més emblemàtiques de l’autor, ‘2666’ i ‘Los detectives salvajes’. Les noves edicions inclouen imatges dels quaderns d’escriptura de Bolaño. La biblioteca continuarà amb la reedició dels 21 títols que integren actualment la seva obra a banda de la novel·la inèdita i d’un llibre de contes també inèdit. Segons els responsables de la col·lecció, les imatges dels quaderns d’escriptura de Roberto Bolaño mostren com era el procés de treball del creador.  Pel que fa a la novel·la inèdita, ‘El espíritu de la ciencia-ficció’ va ser escrita a començaments de la dècada dels 80. L’acció transcorre a Mèxic DF durant els anys setanta i explica la vida de dos escriptors joves que intenten viure de la literatura.

Summary: Alfaguara publicarà la novel·la inèdita de Roberto Bolaño, ‘El espíritu de la ciencia-ficción’, el 3 de novembre


El pianista i compositor japonès Ryuichi Sakamoto i l'alemany Alva Noto han posat aquest diumenge a la nit la cirereta a la 25a edició del Sónar, la més multitudinària de la seva història, amb un concert al Teatre Grec de Barcelona. Els dos artistes han creat per aquesta nit l'espectacle 'Two', en el qual s'ha pogut escoltar material especialment fet per l'ocasió i que també ha deixat lloc per la improvisació. De fet, aquest ha estat un dels pocs concerts que els dos artistes faran a Europa aquest 2018. Amb aquest concert al gran amfiteatre i a l'aire lliure el Sónar ha posat el punt final al festival, que enguany ha batut el rècord històric de públic amb 126.000 assistents, 3.000 més que en l'edició de l'any passat. El festival, que en total ha ofert 150 actuacions musicals repartides en 10 escenaris, ha reunit 64.000 persones al Sónar de Dia, 3.000 més que l'any passat, i 62.000 en el de Nit, que es manté en les mateixes del 2017. Sakamoto i Noto acaben de publicar un nou àlbum, 'Glass', la gravació d'una actuació improvitzada en directe i inspirada per l'edifici on va tenir lloc l'emblemàtica Glass House, dissenyada per l'arquitecte nord-americà Philip Johnson. La relació entre ells dos ve de lluny, han publicat diversos discos a quatre mans com 'Vrioon', 'Insen' o 'Summvs'. No és la primera vegada que els dos artistes actuen junts al Sónar, on han actuat en diverses ocasions.

Summary: Alva Noto i Ryuichi Sakamoto posen el punt final al Sónar més multitudinari amb un concert al Teatre Grec


Álvarez diu que s’hauran de revisar les percepcions econòmiques d’aquells que estan en aquesta situació des del març ACN Madrid .-El secretari general d’UGT, Pepe Álvarez, veu “imprescindible” allargar els ERTO més enllà del setembre. En una entrevista a la SER valorant les dades d’atur, Álvarez ha qualificat les xifres de “terribles” i h dit que caldrà estendre aquesta mesura si “volem mantenir en ralentí un sector (el turístic) que segueix sent molt important en la nostra economia”. A més, ha dit que en la negociació amb el govern espanyol caldrà també abordar les prestacions d’aquelles persones que estan en ERTO des del mes de març i que a partir de setembre veuran rebaixada la percepció econòmica. “Haurem de mantenir un mínim”, ha insistit.  En aquest sentit, ha dit que la bona notícia és l’acord dels fons europeus, que han de permetre disposar de “recursos” per “mantenir aquesta xarxa de protecció”.

Summary: La UGT veu “imprescindible” allargar els ERTO més enllà del setembre


La Federació Europea de la Indústria Farmacèutica (EFPIA) creu que "probablement" es trigarà un o dos anys a tenir una vacuna contra el coronavirus que "es pugui desplegar completament". Malgrat apuntar que "la recerca està progressant molt", la cap de polítiques científiques de l'organització, Magda Chlebus, assegura en una entrevista a l'ACN que és "difícil" que es pugui tenir una vacuna contra el virus "en qüestió de mesos". Pel que fa al subministrament de medicaments, el director de comunicació d'EFPIA, Andy Powrie-Smith, veu "poc risc" que hi hagi problemes de subministrament de medicaments a Europa, però alerta que no saber quant durarà el brot fa "difícil" organitzar el subministrament a llarg termini.  "Hi ha diverses vacunes que s'estan desenvolupant ara mateix i que haurien d'estar enllestides d'aquí a un o dos anys perquè ja s'ha fet molta feina durant els brots anteriors, com el SARS", assegura la directora de polítiques científiques de l'EFPIA, que remarca que ja hi ha "molt coneixement" sobre el coronavirus, cosa que pot "accelerar" el desenvolupament d'una vacuna.  Amb diferents companyies investigant per trobar una vacuna, Chlebus veu "absolutament possible" que sigui una empresa europea la que ho aconsegueixi. "Hi ha moltes petites empreses de biotecnologia que estan treballant en vacunes, no és pot excloure que sigui europea", diu. Però la indústria farmacèutica europea no només està centrada en trobar una vacuna contra el coronavirus, sinó que també investiga nous tractaments, antivirals i diagnòstics per identificar més ràpidament les persones contagiades. A més, no es tanca la porta a la possibilitat de trobar noves aplicacions a medicines ja existents que podrien bloquejar l'entrada del virus al cos.   Trobar medicines per als  "coronavirus del futur" La cap de polítiques científiques d'EFPIA alerta que no només cal preparar-se per a l'actual epidèmia de coronavirus, sinó també per a les que puguin venir en el futur. Malgrat considerar que ara cal centrar-se en "trobar una resposta ràpida a l'epidèmia actual", la directora de polítiques científiques d'EFPIA avisa que també cal preparar-se per "fer front a tots els tipus de coronavirus en el futur".  Segons Chlebus, "no és en absolut massa tard" ni per acabar amb el brot actual ni per fer-ho amb els que puguin venir en el futur. "Hem de trobar totes les vacunes i medicines potencials per fer front a tots els tipus de coronavirus en el futur", remarca.

Summary: La vacuna contra el coronavirus pot trigar un o dos anys, segons l'associació europea de la indústria farmacèutica


L'Ajuntament de Terrassa s'ha ofert com a mediador després que 15 agents de la policia municipal hagin interposat una denúncia contra la regidora de la CUP Maria Sirvent per presumptes injúries i calúmnies durant un ple el juliol del 2015. El govern municipal s'ha posat "a disposició de les dues parts" per mediar en el conflicte amb la voluntat que "arribin a un acord" en l'acte de conciliació previst per al 22 de gener al jujtat, segons ha afirmat l'alcalde Jordi Ballart. El govern local ha volgut subratllar que la demanda l'ha presentat una quinzena d'agents "a títol personal" i que "en cap cas representen el cos de seguretat ni l'Ajuntament". Des de la CUP creuen que la demanda "no tindrà cap èxit" i afirmen que les declaracions de Sirvent són "en general educades i respectuoses". A través d'un comunicat, l'Ajuntament de Terrassa ha dit que l'equip de govern defensa l'honorabilitat de tots els treballadors municipals i els protegeix de presumptes atacats, també dóna suport a la llibertat d'expressió "sempre que s'exerceixi des del més absolut respecte". Ha afegit que en aquest cas la defensa d'aquests valors "entra en conflicte" i que per això ha demanat al Col·legi d'Advocats de Terrassa que elabori un dictamen per poder procedir "de la manera més equànime possible". En un comunicat, la CUP ha explicat que la regidora va rebre la notificació de la denúncia a principis de desembre i que està citada per al proper 22 de gener als Jutjats de Terrassa. La formació ha afegit que la denúncia d'aquests agents "es limita a la seva opinió i motivació personal i en cap cas ve avalada ni relacionada amb el conjunt de la Policia local de Terrassa". Segons la formació, algunes de les persones que han presentat la denúncia estan vinculades al Grup d'Intervenció Especial (GIE), grup del qual la CUP demana la seva dissolució. La formació ha denunciat que aquests agents ja havien intentat anteriorment aturar la seva activitat política i creuen que ara volen "judicialitzar el conflicte".  La CUP ha defensat que "la contundència en els plantejaments no està renyida amb la veracitat i el 'savoir faire' i ha denunciat ser víctimes d'una denúncia "fantasma". Per últim, ha recolzat la creació d'un front comú "per acabar amb els abusos policials i la sensació d'impunitat que acompanya el GIE". En declaracions a l'ACN, la regidora ha assegurat que la querella "no té cap sentit" i ha defensat que durant aquell ple no va dir res que sigui susceptible de ser entès com un delicte i que mereixi una querella. Sirvent ha explicat que la denúncia coincideix en temps amb una proposta sobre la llei mordassa i el debat sobre un nou model de policia municipal, incloent l'eliminació del GIE. La regidora creu que això ha pogut crear "discordança" en algú i l'ha motivat a presentar la denúncia.

Summary: L'Ajuntament de Terrassa s'ofereix com a mediador després que 15 policies locals hagin denunciat una regidora de la CUP


Els receptors detecten concentracions de butadiè i benzè superiors als estàndards normatius en algunes hores del dia ACN El Morell.-L'estudi de qualitat de l'aire del Morell (Tarragonès) presentat aquest dijous indica que s'han registrat 70 episodis de contaminació entre el gener i febrer d'enguany al polígon nord del complex petroquímic de Tarragona. Això suposa un increment respecte al període d'entre el gener i l'octubre del 2018, en el qual se'n van compatibilitzar 51. Segons l'informe, el valor més alt de butadiè s'ha situat en 15,7ug/Nm3 i el de benzè en 35,6 ug/Nm3, quan la normativa estableix que la mitjana anual no haurien de superar els nivells de 2 i 5 respectivament, atès el seu component carcinogen. Per tot plegat, els responsables de l'estudi qualifiquen que la situació no és "bona" i, per això, reclamen solucions i estudis independents a la Generalitat i a les empreses del sector. L'equip del Laboratori del Centre de Medi Ambient de la Universitat Politècnica de Catalunya (UPC) ha presentat les conclusions del quart estudi de la qualitat de l'aire elaborat durant els mesos de gener i febrer al municipi del Morell, en el qual s'han registrat nou punts a través de dos receptors, els nivells de contaminació. L'anàlisi conclou que el 7 de febrer va ser el dia que es va detectar el valor més alt de butadiè, xifrat en 15,7 ug/Nm3, que correspon a la concentració mitjana de dotze episodis detectats durant unes tres hores i mitja de la jornada. A més, aquest valor també correspon al més alt de freqüència de vent. Pel que fa a les concentracions de benzè, coincideixen en dies i en les mateixes quantitats d'hores, però en aquest cas, la xifra se situa en 35,6 ug/Nm3. Aquestes puntes suposen que se superin la mitjana màxima anual que és de 2 i 5 respectivament. L'informe també registra els episodis d'olor procedent dels controls socials, el 60 i 70% dels quals procedeixen del polígon nord. En aquest apartat, s'indica que els receptors situats al magatzem municipal i el carrer Nou són els que han tingut més impacte, atès que són els més propers a la plata de producció d'1,3-butadiè. En contra, l'impacte a l'institut El Morell i a l'escola Ventura Gassol ha estat quatre vegades inferior. Per tot plegat, el director del Laboratori del Centre de Medi Ambient de la UPC, Xavier Roca, considera que es tracta d'una situació "episòdica" i que aquesta no és "bona" en un indret en què es produeixen episodis de compostos carcinògens amb valors que superen les mitjanes anuals de les normatives vigents. Davant d'això, ha subratllat que s'haurien de "reduir el nombre d'episodis de contaminants" atès que la problemàtica no rau en la indústria sinó "en la variabilitat de les emissions". Tot i això, segons els responsables de l'estudi s'han registrat uns valors globals més baixos en controls de 24 hores, fet que demostra que amb la realització d'aquests treballs s'ha aconseguit que les indústries moderin les seves emissions. Reclamen solucions i estudis independents Tant la Plataforma Cel Net com l'Ajuntament del Morell, l'únic municipi de la zona, promotor de l'estudi, han reclamat a la Generalitat que impulsi un estudi independent al que realitzen les empreses del sector per tal de garantir-ne l'objectivitat dels resultats. En aquest sentit, el batlle del Morell, Pere Guinovart, ha assegurat que no volen que "cap indústria faci estudis perquè si no no són creïbles" i, ha insistit en la necessitat d'un informe global dels polígons nord i sud. Per la seva banda, el portaveu de Cel Net, Josep Maria Torres, ha destacat que ara que es tenen les dades cal conèixer les causes d'aquests episodis de contaminació. "Tenim clar les puntes de butadiè i benzè, la indústria ho té molt clar i volem saber per què i que volen fer al respecte", ha dit Torres. Per aquesta raó, exigeix al sector que aporti una solució. A la vegada, també s'ha mostrat decebut amb els resultats de la Taula de la Qualitat de l'Aire al Camp de Tarragona dels darrers dos anys.

Summary: L'estudi de qualitat de l'aire del Morell registra un repunt d'episodis de contaminació a principis del 2019


L'Agència Espanyola de Medicaments li ho va prohibir ACN Barcelona.-La Federació d'Associacions de Farmàcies de Catalunya (FeFac) ha presentat una denúncia al Departament de Salut contra Glovo per prestar el servei de compra, recollida i entrega de medicaments a domicili. L'Agència Espanyola de Medicaments i Productes Sanitaris ja va dictar una resolució fa un any ordenant el cessament d'aquesta activitat, retirant de l'aplicació el servei de farmàcia. L'empresa va presentar recurs però va ser rebutjat. La FeFaC adjunta a la denúncia el detall d'una comanda finalitzada d'una caixa d'Ibuprofè realitzada després de l'ordre de cessament. La federació ja va iniciar accions per denunciar l'activitat de Glovo fa més d'un any.

Summary: Les farmàcies catalanes denuncien Glovo a Salut per vendre medicaments a domicili


Càrrecs d'ERC han demanat la dimissió del vicepresident primer de la Mesa, Josep Costa. El diputat de JxCat s'ha deixat el micròfon obert durant la reunió telemàtica de la Mesa d'aquest matí menter criticava el president del Parlament, Roger Torrent, amb el diputat de Cs Joan García, tal com han confirmat a l'ACN fonts coneixedores de la trobada. A la conversa Costa afirmava que calia evitar una fotografia entre Torrent i el vicepresident del Govern, Pere Aragonès, amb el donatiu de 2 MEUR de la cambra per pal·liar els efectes del coronavirus. Costa també hauria criticat Torrent, segons les fonts consultades. Dirigents d'ERC, inclosos diputats, alcaldes i alts càrrecs de la Generalitat, han demanat la dimissió de Costa a les xarxes.

Summary: Càrrecs d'ERC demanen la dimissió de Costa per voler vetar una foto de Torrent i Aragonès


La policia espanyola ha detingut al Pertús (Alt Empordà) un home de 43 anys i veí de Figueres per un delicte contra la salut pública. Va passar el 20 de maig durant un control rutinari contra la delinqüència itinerant. Els agents van sospitar en veure l'actitud nerviosa d'un individu que es dirigia amb presses cap a un carreró amb vegetació i residus. Quan la policia estava a punt d'identificar-lo, l'home va llançar una bossa de plàstic entre les males herbes. Seguidament, els agents van comprovar l'interior de la bossa i van constatar que contenia vuit bosses més amb petites amb droga al seu interior a punt per vendre. En total, hi havia 247,73 grams d'haixix i 10,4 grams de cocaïna.  Per tot plegat, els agents van comissar la droga i van detenir l'individu per un delicte contra la salut pública. Es tracta d'un home de 43 anys, nacionalitat marroquina i veí de Figueres, que va passar a disposició judicial. El jutge va ordenar la posada en llibertat amb fiança.

Summary: Un detingut al Pertús per dur 250 grams d'haixix i 10 de cocaïna en bosses per vendre


Les mascaretes seran obligatòries a partir d'aquest dijous per a als majors de 6 anys a la via pública, en espais a l'aire lliure o en interiors oberts al públic amb independència de si es pot mantenir la distància física. Així ho ha anunciat aquest dimecres la portaveu del Govern, Meritxell Budó, en la roda de premsa posterior a la reunió del Procicat. La mesura manté les excepcions quan la "naturalesa de l'activitat ho faci incompatible", com en casals d'estiu o per fer esport. Per la consellera de Salut, Alba Vergés, cal apostar per un "canvi d'hàbits" i "interioritzar" portar la mascareta al sortir de casa: "tots hem de tenir al cap que som transmissions potencials". L'incompliment de la mesura se sancionarà amb una multa de 100 euros.  La norma general, segons Vergés, és que tothom "surti de casa amb la mascareta posada" i, quan l'activitat ho faci "incompatible", les persones se la poden treure. És el cas, per exemple, de les activitats en casals d'estiu per a nens, els alumnes que s'examinin de la selectivitat mentre estan asseguts, o per fer esport.  Quant a la platja, ha destacat la importància d'arribar-hi amb la mascareta però no ha concretat si s'ha de dur o no a la sorra i s'ha remès al 'FAQS' que publicarà Protecció Civil.  Les sancions per l'incompliment de la mesura es regularan per la Llei de Salut Pública, malgrat que la consellera de Salut ha assegurat que la voluntat "no és la sanció" sinó que la ciutadania "sigui conscient de la seva importància".

Summary: La mascareta serà obligatòria a l'aire lliure i en interiors oberts al públic amb sancions de 100 euros


Els retards a les línies R3, R4 i R7 se situen entre els 30 i els 45 minuts després que tècnics d'Adif hagin reparat l'avaria que des de les 6.50 hores afectava el sistema de senyalització de l'estació de Montcada Bifurcació. Aquesta incidència ha provocat demores de més d'una hora en aquestes línies, segons ha informat Renfe, ja que només es podia circular per una sola via en un punt pel qual passen molts trens. Les freqüències s'aniran recuperant progressivament un cop solucionat el problema. (Aquesta notícia actualitza l'anterior sobre el mateix titular un cop reparada l'avaria a Montcada Bifurcació)

Summary: ACTUALIZACIÓ:Retards d'entre 30 i 45 minuts a les línies R3, R4 i R7 després de reparar l'avaria a Montcada Bifurcació


El comitè d’Afers Constitucionals del Parlament Europeu ha aprovat aquest divendres una esmena per crear una “ciutadania associada” que permeti garantir la llibertat de moviment per la Unió Europea als britànics un cop es formalitzi el Brexit. La iniciativa, si s’acaba incorporant a la legislació europea, seria “aplicable a tots els països en situacions similars”, segons el seu promotor, l’eurodiputat liberal luxemburguès Charles Goerens, el que també podria obrir la porta a mantenir els drets europeus dels ciutadans d’una hipotètica Catalunya independent que, com amenaça el govern espanyol, quedés fora de la UE. Amb tot, Goerens ha dit a l’ACN que “la millor manera de mantenir la ciutadania europea dels catalans és quedar-se a Espanya”.  L’esmena aprovada aquest divendres al comitè d’Afers Constitucionals, “demana inserir als tractats una ciutadania europea associada pels que senten o volen ser part del projecte europeu però són membres d’un antic estat membre”. La ciutadania associada “oferirà als ciutadans associats els drets de lliure circulació i de residència al territori” de la Unió Europea així com també “la representació al Parlament”.  “No tenim interès en estar separats de 65 milions de persones”, ha recordat Goerens en referència als britànics. Segons l’eurodiputat luxemburguès, els ciutadans britànics “avui encara són membres de la UE però un cop marxin” cal “definir-hi una nova relació” i la ciutadania associada és una opció. De fet, el negociador de l’Eurocambra pel Brexit, Guy Verhofstadt, ha acceptat la idea i ha dit que la incorporarà a les negociacions un cop el Regne Unit activi l’article 50 dels tractats per sortir de la UE. La mesura es portarà al plenari del Parlament Europeu durant la primera meitat de l'any vinent, tot i que requeriria també del vist-i-plau dels estats membres per ser una realitat.  I Catalunya? Preguntat sobre si els catalans d’una hipotètica Catalunya independent podrien acollir-se a la ciutadania associada si, com amenaça el govern espanyol, són expulsats de la UE, Goerens assegura que “la millor manera de mantenir la ciutadania europea dels catalans és quedar-se a Espanya”. Segons ell, qualsevol altra opció és “pura especulació”. El luxemburguès remarca que qualsevol pas s’ha de fer “en línia amb les provisions constitucionals”.  Amb tot, admet, al ser preguntat pel pragmatisme europeu davant de situacions insòlites com el Brexit o la independència d'un territori com Catalunya, que si la ciutadania associada s’incorpora a la legislació europea serà “aplicable a tots els països que estan en situacions similars a la del Regne Unit”, és a dir, que passin a ser considerats com a països tercers per la UE.

Summary: L’Eurocambra estudia una “ciutadania associada” pels britànics


Creu que amb la crisi del coronavirus la dependència de proveir-se de material sanitari a l'exterior ha estat "nefasta" ACN Barcelona.-El Consell Intertextil Espanyol ha reclamat una "uniformitat fiscal i aranzelària" a Europa que permeti a les empreses del sector competir "en igualtat de condicions" i ha advocat per la necessitat d'impulsar per un "canvi d'escenari" després de la crisi del coronavirus, que ha deixat el sector en una "situació molt complicada". En un comunicat, demana tornar la producció al continent europeu. "Necessitem fabricar a Europa, però no perquè només mirem per l'interès de les nostres empreses, sinó perquè som essencials per a la societat", argumenta l'entitat, que considera que "s'ha demostrat que la dependència de proveir-se en la llunyania pot ser nefasta, doncs ens deixa sense resposta ràpida a qualsevol circumstància excepcional". En la crisi del coronavirus, han estat molts països que han hagut de recórrer al mercat asiàtic per dotar-se de material sanitari i diverses fàbriques locals han hagut de reorientar la seva producció per col·laborar a lluitar contra el Covid-19, motiu pel qual defensen que el sector tèxtil és també "estratègic". "Els països que millor s'estan defensant contra la pandèmia són aquells que no depenen de tercers per proveir-se de productes sanitaris", argumenta l'entitat, que aposta per "canvi transcendental" d'escenari en comparació amb els últims anys.  "Europa necessita una indústria de la moda poderosa, flexible, pròxima, capaç d'atendre les demandes de tot tipus de producció, amb tots els subsectors representats en el nostre teixit industrial", assenyala en un comunicat aquest dijous.  En aquest sentit, el Consell Intertextil espanyol considera que és "precís" un ecosistema industrial europeu "fort i sostenible" i que "Espanya pot i ha de ser un d'aquests líders". Amb tot, l'entitat reivindica que l'Estat té  "grans companyies distribuïdores, vertaders líders mundials que han de ser tractors d'aquesta recuperació", al mateix temps que encoratja el sector a aconseguir que "el consumidor es mogui per una escala de valors que contempli moltes més variables que el seu preu". De cara a l'escenari posterior a la pandèmia, el Consell Intertextil Espanyol opina que la prioritat serà assegurar la supervivència de les empreses i els seus llocs de treball i a generar nous projectes que garanteixin ocupació de qualitat. Per això, proposa un "gran acord" als agents del sector espanyols i europeus. "Un pla clar, amb dates, responsables compromesos, amb persones de reconegut prestigi al capdavant de les operacions, amb recursos i ajudes que ens permetin sortir d'aquesta gran crisi amb la possibilitat de ser protagonistes de la desitjada recuperació", ha subratllat. Mentrestant, però, el Consell Intertextil Espanyol tem que es compliran els "pitjors auguris" ja que, recorden, la indústria també ha fet front a un escenari molt canviant en les darreres dècades. Ara, amb l'arribada d'aquesta crisi a Europa, les empreses es troben en què no poden servir comandes ja confirmades o altres que no disposen de liquiditat, quedant moltes d'elles en una "situació insostenible", segons lamenta l'entitat.

Summary: La indústria tèxtil demana "uniformitat fiscal i aranzelària" i tornar la producció a Europa: "Som essencials"


La xarxa viària catalana registrava a dos quarts de set de la tarda complicacions a dotze carreteres a causa de la pluja, segons informa el Servei Català de Trànsit. Deu de les carreteres afectades ho són per esllavissades, i d'aquestes, quatre estan tallades al trànsit. Són la C-58 a Vacarisses en direcció Barcelona, la C-55 a Abrera en direcció Olesa de Montserrat per esfondrament –en aquest punt ha aparegut un esvoranc a la via-, la B-120 a Olesa de Montserrat en ambdós sentits i la BP-1103 a Monistrol de Montserrat i al Monestir també en ambdós sentits. D'altra banda, l'Ajuntament de Barcelona ha informat que s'ha activat en fase d'alerta el Pla municipal d'emergència per insuficiència drenant a causa de les pluges registrades durant les últimes hores. Des de les quatre de la tarda els Bombers de la capital catalana han rebut 81 avisos per baixos inundats i branques d'arbre caigudes, principalment. (S'ha actualitzat les afectacions de la pluja a la xarxa viària catalana) Les esllavissades també causen congestió o talls de carril a la C-58 Vacarisses, al quilòmetre 26,5, on es dona pas alternatiu; a la C-58 a Castellbell i el Vilar en direcció Manresa; a la N-230b a Pinell de Brai en ambdós sentits; a la C-1414 a Esparreguera, on es dona pas alternatiu; a la B-151 a Castellbisbal, i a la C-243c a Terrassa, on ha caigut un arbre a la via. A més, la TP-3311, de la Sènia a la Galera, està tallada per inundació, igual que la N-230 a Sales de Llierca. En aquest cas, es fan desviaments per l'A-26. El Servei Català de Trànsit ha informat que l'afectació a les vies C-55 i C-58 ha fet necessari també activar el protocol previst per a la carretera C-16. Aquest protocol implica aixecar les barreres de peatge. D'altra banda, a Barcelona ciutat, TMB ha informat que s'ha hagut de tancar durant prop d'una hora l'estació de la Barceloneta de la línia L4 del Metro per inundació del vestíbul. La incidència, però, no ha afectat el servei de trens, que ha circulat durant aquesta estona sense dificultats. La incidència ha quedat resolta poc abans de les sis de la tarda. TMB també ha informat que s'ha tancat pel mateix motiu un dels dos vestíbuls de l'estació de Fabra i Puig, a la línia 1, i de l'estació del Clot, a la línia 2. De la mateixa manera, en aquest cas de manera preventiva, s'ha tancat el telefèric de Montjuïc a causa del temporal. També a Barcelona, la Guàrdia Urbana ha advertit que com a conseqüència de les precipitacions hi ha avaries semafòriques a diferents punts de la ciutat per falta de fluid elèctric. També cal destacar que les fortes pluges que afecten l'aeroport del Prat poden causar retards en les sortides o arribades d'alguns avions, segons s'ha indicat des d'Aena.

Summary: ACTUALIZACIÓ:Dotze carreteres afectades per la pluja a la xarxa viària catalana, deu per esllavissada i dues per inundació


Les botigues del Grup Ametller Origen han reduït l’horari d’apertura un 20% en el marc de la crisi del coronavirus. Els establiments obren de deu del matí a vuit del vespre. Els responsables de l'empresa subratllen que la reducció horària es farà sense abaixar el sou ni les cotitzacions a la plantilla. De la mateixa manera, les botigues ubicades en municipis turístics i que per llei tenen permès obrir els festius, tancaran els diumenges fins a nova notificació. Des de la direcció de la marca se subratlla que aquestes mesures tenen l'objectiu de garantir el subministrament de productes frescos i facilitar la conciliació familiar de la seva plantilla. El Grup Ametller Origen té actualment 104 botigues arreu del territori i dona feina a més de 1.500 persones.

Summary: Ametller redueix un 20% l'horari d'apertura al públic dels seus establiments


El portaveu parlamentari de Ciutadans, Carlos Carrizosa, ha assegurat que el procés de tramitació de la declaració independentista està aïllant Junts pel Sí perquè bona part del seu electorat no entén els procediments emprats, i està provocant, a més, esquerdes dins del Govern en funcions. Carrizosa ha acusat la Mesa del Parlament d'actuar "des de la més absoluta inconsciència" després de la reunió de la Junta de Portaveus "sense validesa" d'aquest dimarts. Així, ha negat els antecedents que els serveis jurídics de la cambra han al·legat d'anteriors convocatòries sense que tots els grups estiguessin constituïts. Carrizosa ha opinat que no hauria de debatre's en un ple parlamentari un text que defensa la vulneració de l'ordenament jurídic democràtic.

Summary: C's constata que la tramitació de la declaració independentista està provocant esquerdes dins de Junts pel Sí


El Departament de Justícia ha ajornat l’acte del Dia de la Justícia que havia de tenir lloc al Palau de la Generalitat aquest dijous i on havien de coincidir el president de la Generalitat en funcions, Artur Mas, el president del Tribunal Superior de Justícia de Catalunya, Miguel Ángel Gimeno, i el fiscal superior de Catalunya, José María Romero de Tejada. Fonts del Govern ho atribueixen al moment polític actual. El TSJC, per la seva part, s’ha limitat a apuntar que l’acte l’han suspès els organitzadors, però fonts judicials han assegurat a l’ACN que membres del tribunal han considerat poc oportú assistir-hi donades les circumstàncies polítiques actuals. Altres fonts han explicat que hi havia força jutges confirmats per assistir a l'acte. En un comunicat, el Departament de Justícia només ha dit que ajorna l’acte “en busca d’una data de major confortabilitat”. I és que el Dia de la Justícia d’enguany arribava tot just dos després que Junts pel Sí i la CUP haguessin registrat al Parlament la declaració d’inici del procés cap a una república independent, on remarquen que la cambra catalana no se supeditarà a les decisions de les institucions espanyoles, en particular el Tribunal Constitucional.  A més, només fa dues setmanes que es van produir les declaracions com a imputats en la causa del 9-N del president Mas, de l’exvicepresidenta del Govern, Joana Ortega, i de la consellera d’Ensenyament, Irene Rigau. El TSJC va emetre una nota criticant les manifestacions que es van convocar a les portes del Palau de Justícia, considerant-les un “atac directe i sense pal·liatius a la independència judicial” perquè tenien com a objectiu “qüestionar la legitimitat dels jutges i influir en la seva presa de decisions”. Durant l’acte del Dia de la Justícia s’havien de lliurar les medalles d’honor pels serveis excepcionals a la justícia i les mencions honorífiques. Mas era l’encarregat de cloure l’acte amb un parlament.

Summary: ACTUALIZACIÓ:Ajornat el Dia de la Justícia, on coincidien Mas, el president del TSJC i el fiscal superior de Catalunya


Els empleats del grup Tiens començaran a arribar a la capital catalana aquest diumenge, després de visitar Madrid durant uns dies ACN Barcelona.-El president i fundador del grup xinès Tiens, Li Jinyuan, ha convidat gairebé 3.000 dels seus treballadors a passar una setmana de vacances a Espanya. L’última parada d’aquest viatge serà Barcelona, on arribaran aquest diumenge després de visitar Madrid i on s’estaran fins el proper dimarts. El grup Tiens, amb seu a la ciutat xinesa de Tianjin i dedicat a la indústria farmacèutica, sanitària, immobiliària i educativa, està present a 190 països d’arreu del món. Aquest viatge d’incentius és el segon que la multinacional xinesa realitza en territori europeu. El darrer any, l’empresa Tiens va visitar París i la zona de la Costa Blava francesa. Uns 1.800 dels treballadors de Tiens que visitaran Barcelona arribaran aquest diumenge al migdia (entre les 11.45h i les 13.15h) amb AVE a l’estació de Sants.

Summary: Un magnat xinès convida gairebé 3.000 treballadors de la seva empresa a unes vacances a Barcelona


El president del govern espanyol, Pedro Sánchez, ha assegurat aquest divendres que l'agenda del seu executiu per a Catalunya, que ahir va lliurar en forma de document de 44 punts al president de la Generalitat, Quim Torra, "es concretarà a la pràctica en fets" i no serà "un paper que quedarà com tants altres" sense efectes. Ho ha dit al Saló de Cent de l'Ajuntament de Barcelona després de reunir-se amb l'alcaldessa de la ciutat, Ada Colau. Sánchez ha aprofitat una breu intervenció abans de firmar un acord amb el consistori per afirmar que el seu executiu "aposta per l'acció" i defensar que "aquesta agenda per al retrobament és possible, factible i molt positiva". Com ha fet en passades ocasions, el president espanyol s'ha referit al procés independentista com a un "enorme fracàs col·lectiu" de la política i ha defensat el seu projecte "carregat de continguts polítics" per encarrilar una sortida. Aquesta solució, ha asseverat, passa pel "diàleg amb múltiples fronts", per la qual cosa ha lloat la col·laboració amb l'Ajuntament de Barcelona. Habitatge i lloguers El cap de l'executiu espanyol també ha explicat que el seu govern treballarà per "actuar en el mercat de l'habitatge" per tal que el lloguer "no sigui una barrera inesquivable per a moltíssims col·lectius". "El compromís del govern d'Espanya serà complir el que hem pactat", ha dit, en referència al pacte de governabilitat amb Unides Podem.

Summary: Sánchez es compromet a concretar "en fets" la seva agenda per a Catalunya


La defensa de Jordi Sànchez ha presentat al jutjat de vigilància penitenciària número 5 de Catalunya un escrit per oposar-se a la suspensió del tercer grau del seu client. L'advocat Jordi Pina al·lega que la suspensió cautelar del tercer grau només es pot fer per part del tribunal sentenciador quan la fiscalia recorre en apel·lació una interlocutòria del jutjat de vigilància penitenciària, però no es pot suspendre per part del propi jutjat de primera instància com va fer aquest dimarts. En el seu escrit, l'advocat Jordi Pina recorda que la llei només permet suspendre instantàniament el tercer grau quan la fiscalia presenta un recurs d'apel·lació davant del tribunal sentenciador, en aquest cas el Suprem, contra la interlocutòria del jutge de vigilància penitenciària, no pas, com va ser el cas, quan el ministeri fiscal presenta un recurs d'alçada al mateix jutjat de vigilància penitenciària contra la resolució administrativa dels serveis penitenciaris que concedeixen el tercer grau. La defensa de Sànchez recorda que no es pot fer una interpretació extensiva de la llei en contra del reclús i creu que si la llei no preveu aquest extrem és perquè el legislador no ho va voler. L'escrit recorda que si bé la condemna és greu, Sànchez ja ha gaudit de diversos permisos penitenciaris i sortides a través del 100.2 i sempre ha tornat a la presó, permisos i sortides que el mateix jutjat de vigilància penitenciària número 5 han avalat anteriorment. Per això, la defensa de Sànchez demana revocar la providència d'aquest dimarts del jutjat i tornar a Sànchez la classificació en tercer grau. Si el jutjat no ho fes, l'advocat demana que s'anul·li la providència per absència de motivació. Segons Pina, la providència no exposa els motius de la suspensió del tercer grau, més enllà de la petició feta pel fiscal, i per això no hi ha arguments per rebatre. Per això, demana que s'anul·li l'anterior providència i se'n redacti una de nova més argumentada.

Summary: La defensa de Sànchez recorre contra la suspensió del tercer grau en considerar-la improcedent


El sindicat CCOO demana que per tirar endavant canvis en relació a la proposta de la Fundació Jaume Bofill i la Federació de moviments de Renovació Pedagògica de Catalunya (FMRPC) sobre els horaris escolars, parteixi del ''consens'' de la comunitat educativa i de la negociació col·lectiva. El sindicat coincideix amb el plantejament pel que fa a l'objectiu de tenir horaris saludables i que millorin l'equitat i els aprenentatges però consideren que aquests reptes no s'assoleixen únicament amb modificacions horàries. Per això, aposta per buscar l'acord entre l'administració, el sector del lleure educatiu, els docents i el suport. Per la formació, si el Govern decideix aplicar algun d'aquests canvis, cal que hi hagi un increment de finançament en l'educació pública.  Pel sindicat, un increment de llocs de treball podria beneficiar el conjunt de la societat. Tanmateix, defensen que els canvis han de tenir un ''marc territorial'' per evitar que els horaris siguin ''competència'' entre centres que comparteixin projecte territorial amb la participació dels ajuntaments.  CCOO defensa també un menjador universal i gratuït al conjunt del sistema, per avançar en la millora dels horaris. Des de la formació s'aposta per l'increment de llocs de treball com a mesura per beneficiar a tota la societat.

Summary: CCOO demana ''consens'' a la comunitat educativa per implementar canvis en els horaris escolars


Ciutadans escollirà la seva nova executiva del partit en unes primàries que se celebraran el 7 i 8 de març. Després de la reunió del Consell General de la formació d'aquest dissabte, el portaveu de la Comissió Gestora, Manuel García Bofill, ha explicat que la campanya per demanar el vot als afiliats s'estendrà una setmana, des del 29 de febrer al 6 de març. A més, en aquesta reunió també s'ha aprovat per "una majoria aclaparadora" el Reglament que regirà la formació fins que se celebri l'Assemblea General de Ciutadans, convocada per als dies 14 i 15 de març. En aquest Reglament també s'hi recull que, per primera vegada, el vot en les primàries podrà ser tant presencial com telemàtic. "Volem posar totes les facilitats als nostres militants perquè participin en la construcció d'aquest projecte tan necessari per a Espanya", ha explicat García Bofill. A la reunió d'aquest dissabte també s'han aprovat les dues ponències que es tractaran a l'Assemblea General, on els militants estaran representats per compromissaris, també elegits per primàries. "Els Estatuts i l'estratègia del partit seran dissenyats única i exclusivament pels nostres militants", ha volgut remarcar el president de la Comissió Gestora.

Summary: Ciutadans escollirà la nova executiva del partit el 7 i 8 de març en unes primàries


El servei del Metro de Barcelona tornarà a patir una vaga aquest dilluns 24 de juliol en tres franges horàries: de les 7.00h a les 9.00h, de les 16.00h a les 18.00h i de les 20.30 a les 22.30h. El departament de Treball ha decretat uns serveis mínims del 40% a les hores punta (de 7.00h a 9.00h i de 16.00h a 18.00h) i del 20% a les hores vall (de 20.30h a 22.30h), els mateixos que en les convocatòries precedents. La mobilització es produeix després que aquest dijous l'alcaldessa Ada Colau decidís incorporar a les negociacions del conveni del Metro de Barcelona al gerent municipal, Jordi Martí, i al coordinador general de Serveis de l'Àrea Metropolitana de Barcelona, Eduard Saurina, a més de mantenir a la regidora de Mobilitat i presidenta de TMB, Mercedes Vidal. Tot i això, Colau, després de recordar que ningú podia posar en dubte la sensibilitat social del seu equip de govern, va advertir que en la negociació ''s'ha arribat al límit pressupostari i legal''.  En el transcurs de la seva intervenció de dijous passat, l'alcaldessa es va mostrar satisfeta que els representats del comitè d'empresa reconeguessin en les seves recents declaracions que les distàncies per arribar a un acord en la negociació del conveni col·lectiu no estiguessin molt allunyades. Després de reconèixer que s'ha arribat a un ''límit legal i pressupostari'' en la negociació, Colau s'ha mostra confiada en què amb la incorporació dels dos nous negociadors, Jordi Martí i Eduard Saurina, a més de Mercedes Vidal, es podrà arribar a una solució que passi per ''moure peces dins d'aquests límits'', va reblar.   De moment, es manté la decisió de la direcció de TMB de la setmana passada de retirar l'avançament de 32 euros al mes a tots els treballadors del Metro a compte del conveni que s'està negociant actualment, després que TMB no vegi suficient predisposició dels sindicats a arribar a un acord. Igualment, la direcció va suggerir la possibilitat d'un laude obligatori per part de la mediació del Govern, una possibilitat que ha estat rebutjada de totes totes pel comitè d'empresa. Després de prop de dos anys de negociacions del conveni col·lectiu, les posicions de les dues parts s'han acostat, però no s'ha arribat a un acord definitiu. Davant d'aquesta situació, la mediació de Treball va proposar que les dues parts se sotmetessin a un arbitratge voluntari, una possibilitat que va ser rebutjada per la part laboral.  La direcció ha demanat al comitè d'empresa que permeti als treballadors del Metro poder votar en una assemblea les propostes de conveni col·lectiu que ha fet tant l'empresa com la mediació, però els sindicats han considerat fins ara que calia seguir negociant i mantenint les convocatòries de vaga per cada dilluns laborable. Fonts de l'operadora han assenyalat que la proposta de conveni inclou avenços en els àmbits més conflictius com són les contractacions, la jornada laboral o els salaris, que estarien "al límit de la llei de pressupostos". La direcció vol que el treballadors coneguin directament aquesta proposta i que, en cas d'acceptar-la, es puguin desconvocar les vagues previstes per tots els dilluns laborables, l'11 de setembre i el dia de la Mercè.  Com cada dilluns de vaga, TMB ha emès un comunicat per demanar "paciència" als usuaris de cara a les aturades parcials previstes i que intentin buscar alternatives de transport per evitar cues i aglomeracions per la reducció de freqüències de pas.

Summary: El Metro patirà el dotzè dilluns de vaga aquest 24 de juliol


Els diputats els han donat l'aval per substituir Corominas i Escarp  ACN Barcelona.-Lluís Guinó (JxSí) ha estat escollit aquest dimecres com a vicepresident primer de la Diputació Permanent, l'òrgan que vetlla per les funcions del Parlament entre períodes de sessions. I alhora David Pérez (PSC) passa a ser ara secretari segon d'aquest òrgan. S'ha votat així en la reunió d'aquest dimecres a la cambra en què la presidenta del Parlament, Carme Forcadell, ha cridat un per un els membres de la Diputació Permanent per a una votació doble: en una urna els vots per a la vicepresidència primera i en una altra per a la secretaria segona. Guinó, que ja era membre de la Mesa i és un dels querellats, ha rebut el suport de 15 diputats mentre que 5 han votat en blanc. Al seu torn, el diputat del PSC i que fins ara també era a la Mesa de la cambra, David Pérez, ha rebut 19 vots a favor i un vot en blanc.  Guinó i Pérez substitueixen Lluís Corominas (JxSí) i Assumpta Escarp (PSC) a la Mesa de la Diputació Permanent i en ocupar aquestes places vacants s'afegeixen a Forcadell com a presidenta, a José María Espejo-Saavedra (Cs) com a vicepresident segon i Anna Simó (JxSí)  com a secretària primera.

Summary: La Diputació Permanent escull Guinó de vicepresident primer i Pérez de secretari segon


Franz Ferdinand i St. Vincent s'han erigit aquest divendres a la nit en els veritables caps de cartell del Vida. La banda escocesa liderada per Alex Kapranos ha imposat el ritme de la nit, arrencant el concert amb 'Love illumination', seguit d'un 'Do you want to' i un 'The dark of the matinée' que han seduït el públic. La cantant americana, amb un concert més pausat, ha exhibit el seu talent amb la guitarra i ha fet gala dels seus múltiples registres, que naveguen entre el rock lleuger, l'indie, el pop barroc, el hard rock, l'electropop, i el dance. Així, ha fet ressonar alguns dels seus èxits més recents com 'Masseduction' –del seu últim disc- amb altres com 'New York' o 'Hang on me' que l'han catapultat a la fama mundial. D'entre les propostes més properes, el Vida ha acollit el concert de Núria Graham, l'encarregada d'escalfar motors del festival actuant a La Cova durant la tarda. La banda escocesa ha visitat Catalunya en diverses ocasions -al Primavera Sound i al Cruïlla-, però s'estrenava al Vida. El concert, però, no ha escatimat en registres. El grup s'ha fet amb un públic congregat a la Masia d'en Cabanyes de Vilanova i la Geltrú lliurat des del primer moment als grans 'hits' del seu repertori.  Alex Kapranos s'ha dirigint als assistents diverses vegades en català entre crits de celebració del públic.   El concert, de poc més d'una hora i quart, ha congregat una miscel·lània de temes, que ha deambulat des del 'Michael', passant 'Gimpse of love', fins a 'The fallen', 'Ullyses' o 'Darts of pleasure'. L'actuació ha tancat per la porta gran amb el 'Take me out' i 'The fire'. Làsers i projeccions acompanyant St. Vincent Vestida de taronja, St. Vincent ha entrat a l'escenari quan la resta de components del grup ja havien pres posicions, els membres masculins del quals lluint una màscara d'androide amb perruca. Un "Gràcies, Espanya!" enmig del concert ha aixecat algunes queixes entre el públic, que després ha celebrat el "Gràcies, Vilanova! Esteu guapos aquesta nit".  Amb una posada en escena a base de làsers i projeccions, St. Vincent s'ha fet seu els milers d'assistents que s'han desplaçat fins a la Masia d'en Cabanyes combinant alguns dels seus grans 'hits' com 'Slow disco', 'Fear the future' o 'Brith in reverse' amb repertori menys conegut entre el públic.    Pels bisos s'ha reservat els plats forts del concert, entonant el celebrat 'New York' però substituint la ciutat americana per referències més properes: "Espanya, no és Espanya sense vosaltres. La Rambla no és la Rambla, sense vosaltres", fins arrencar la versió original de la peça entre crits i aplaudiments del públic. 'Hang on me', 'Happy Birthday' i 'Servered crossed fingers' han posat punt i final a la seva actuació al Vida.  Za!, BDFC, Joe Crepúsculo o Guille Milkyway han acabat d'arrodonir la segona jornada del festival Vida, a l'espera que aquest dissabte sigui el torn de Iron&Wine, els darrers caps de cartell del certamen.

Summary: Franz Ferdinand i St. Vincent encenen el Vida


El vicepresident de la Junta de Castella i Lleó i líder de Cs en aquesta comunitat autònoma espanyola, Francisco Igea, ha assegurat aquest dimecres que si la portaveu taronja al Congrés i per ara única candidata a presidir la formació, Inés Arrimadas, aposta per mantenir l'actual model "absolutament centralista" del partit, presentarà una candidatura rival. "Si el model de partit és aquest, nosaltres sí que ens veurem amb l'obligació de presentar-nos amb un model de partit alternatiu", ha dit en declaracions a la Cadena Ser. Igea, crític amb la direcció de Cs des de l'etapa d'Albert Rivera, ahir va anunciar que deixa la Secretaria Regional de Programes de Cs per com la gestora està pilotant la formació fins al congrés previst per al mes de març. "Espero que Inés Arrimadas ens digui quin és el seu model de partit i si aquestes mesures que s'han pres estan dins del seu model de partit", ha afegit, crític amb el fet que la gestora hagi canviat alguns portaveus autonòmics, la qual cosa "afegeix més intolerància a la crítica" interna, ha opinat. És per això que ha preguntat a Arrimadas si vol un partit "participatiu en què els militants decideixen els components de les executives territorials" o bé es prenen les decisions "de dalt a baix i la veu dels territoris no importa per a res".

Summary: El líder de Cs a Castella i Lleó optarà a presidir el partit si Arrimadas hi manté el model "absolutament centralista"


Primera aparició en directe de Jordi Turull en la campanya del 28-A. El cap de llista de JxCat al Congrés per Lleida ha intervingut per videoconferència a l'acte d'aquest dissabte al matí a la Seu d'Urgell (Alt Urgell), des de la presó de Soto del Real, i ha fet una crida a aprofitar les eleccions espanyoles per legitimar l'1-O. Turull veu el 28-A com una "gran oportunitat" que es juga "al terreny de les urnes", i ha insistit en enviar un missatge a l'Estat i al món que, omplint les urnes de vots independentistes, es constatarà la "determinació" de Catalunya per ser lliure. La dona de Turull, Blanca Bragulat, ha recordat que van empresonar el candidat enmig de la seva investidura i ha assegurat que després alguns diputats que hi van votar en contra se'n van penedir: "Ara no hi haurà segona volta", ha advertit, instant la ciutadania a votar JxCat.

Summary: Turull crida a aprofitar el 28-A per legitimar l'1-O en el primer míting en directe des de la presó


El president del govern espanyol, Pedro Sánchez, ha evitat aquest dijous pronunciar-se sobre la darrera decisió del Tribunal Suprem sobre el president de la Generalitat, Quim Torra, que al matí ha rebutjat la petició per evitar que s'apliqui cautelarment l'ordre de la JEC de retirar l'escó al president català. En ser preguntat per la qüestió durant una visita a Mallorca per visitar zones afectades pel temporal Gloria, Sánchez ha evitat respondre assegurant que el del Suprem sobre Torra "és un tema molt important i hi haurà temps per parlar d'això, però avui toca el que toca: parlar del temporal, dels efectes i del compormís del govern per recuperar la normalitat i tractar tot allò urgent". "El govern i jo hem respost en més d'una ocasió; no podem parlar cada dia del mateix", ha sentenciat.

Summary: Sánchez evita valorar l'última decisió del Suprem sobre Torra: "Ja hi haurà temps de parlar-ne"


JxSí tornaria a guanyar les eleccions al Parlament de Catalunya amb un número d'escons semblant al que va obtenir al 2015, podent aconseguir-ne 60-62. La segona força estaria disputada entre C's, que obtindria 20 o 21 escons (ara en té 25), i CSQP que en tindria 19-20 (ara en té 11). És el resultat de la tercera onada del baròmetre del Centre d'Estudis d'Opinió (CEO) feta pública aquest divendres, que també projecta que si els comicis fossin ara, el PSC aconseguiria 14-15 diputats, tenint una lleugera pèrdua de suport (ara en té 16). El PPC arrossega més vots que el 2015 i passaria dels 11 escons actuals a tenir-ne 13-14. La CUP, en canvi, podria patir una fuga de suports i quedar-se en 6-8 diputats (ara en té 10). Amb això, la majoria independentista al Parlament perillaria. El baròmetre també estima que si ara es fessin les eleccions al Congrés, el resultat a Catalunya seria bastant similar, amb En Comú Podem com a primera força (12-13 escons), ERC incrementant el suport passant de 9 a 12-13, i CDC i PSC que podrien perdre un o dos diputats o quedar-se amb els 8 i 7 actuals.

Summary: JxSí guanyaria les eleccions al Parlament amb 60-62 escons i CSQP i C's competirien per ser segona força, segons el CEO


La Comissió territorial d'Urbanisme del Camp de Tarragona ha aprovat aquest dimarts l'ampliació en 3.200 metres quadrats de l'estació depuradora de l'empresa BASF, que permetrà absorbir la nova demanda derivada de la ubicació d'una nova planta productora i també donar servei al municipi de la Canonja (Tarragonès). L'Ajuntament de la Canonja i l'Agència Catalana de l’Aigua (ACA) van signar un conveni pel qual l'Estació Depuradora d'Aigües Residuals (EDAR) del municipi serà la de BASF. L'ACA es farà càrrec de construir les connexions de la xarxa amb la instal·lació de l'empresa, la companyia serà la concessionària del servei i, a canvi, el municipi podrà comptar amb aquesta infraestructura. Per tal de portar a la pràctica aquest projecte, BASF necessitava reservar terrenys annexes a l'estació depuradora i qualificar-los com a gran indústria. Com a compensació, es canvia la qualificació d'una franja annexa a l'antiga N-340 de sòl industrial a sistema d'aparcaments. Actualment, aquesta franja ja s'utilitzava com a zona d'estacionament a l'aire lliure per als treballadors. L'empresa BASF ocupa uns terrenys delimitats al nord per la carretera N-340a, a l'est amb la TV-3145 i al sud amb les vies del tren de la línia Barcelona-Madrid. L'àmbit afectat pel pla abasta 6.438 metres quadrats.

Summary: Aprovada l'ampliació de l'estació depuradora de BASF, que donarà servei a la Canonja


L'Ajuntament de Sarrià de Ter (Gironès) ha presentat al·legacions a la renovació de l'autorització ambiental de la fàbrica de paper Hinojosa. El consistori ha agrupat les darreres queixes veïnals perquè el Departament de Territori de la Generalitat tingui constància "del malestar del municipi" i pugui "reconsiderar la proposta de resolució". L'alcalde, Narcís Fajula, ha explicat que durant l'hivern no hi ha "tanta incidència de pudors" al municipi, però creu que cara als mesos estivals la situació pot empitjorar "coincidint amb la pujada de temperatura". També confia que l'empresa respecti el Pla de Sorolls i el d'Olors, i de cara al setembre disposi de totes les mesures necessàries per eliminar definitivament les molèsties.

Summary: L'Ajuntament de Sarrià de Ter presenta al·legacions a la renovació de l'autorització ambiental d'Hinojosa


El tancament d'una pista per l'avaria d'una balisa de senyalització aquest dissabte al matí ha allargat els retards a diversos vols de l'Aeroport de Barcelona, que encara arrossega la ressaca de la forta tempesta que va afectar anit l'àrea metropolitana de Barcelona. Segons AENA, la incidència s'ha produït a les 12.40 hores i s'ha allargat fins a les 13.40. Durant aquest temps s'ha operat amb una sola pista, cosa que ha provocat retards a diverses companyies aèries i ha agreujat els problemes als vols de la companyia Vueling, que aquest matí ja acumulava retards d'entre una i tres hores i que ha hagut de cancel·lar algun trajecte. Per exemple, s'ha suspès un vol de Vueling a l'aeroport a l'Aeroport d'Orly de París que havia de sortir a les 10.55 hores. Tampoc ha sortit un avió amb destinació a Manchester que havia de sortir a les 13.15 hores. Amb tot, segons la pàgina web d'aquesta companyia de baix cost tots dos s'han reprogramat demà a les cinc de la tarda. Vueling ha atribuït les cancel·lacions i els retards es deuen, en gran part, a unes maniobres militars que es fan a l'espai aeri del sud de França.

Summary: El tancament d'una pista a l'Aeroport de Barcelona allarga els retards a nombrosos vols


Enxampats dos homes que havien robat 300 quilos de garrofes d'un camp de Valls. Els fets es remunten a principis de setmana. La Guàrdia Civil va rebre avís, per part d'un pagès, que uns individus, durant el matí, havien estat agafant garrofes d'una finca privada i que la quantitat podria elevar-se als 300 quilos. Es va muntar un operatiu a la zona, per part del Seprona, el Servei de Protecció de la Natura. Els agents van localitzar dos homes dins d'un vehicle, en un camí d'accés a una finca. Als seients del darrere hi duien, mig amagats, cinc sacs de garrofes, possiblement les que s'haurien pres aquell matí, sense autorització del seu propietari. Aquesta quantitat robada de fruits està valorada en més de 1.000 euros. La Guàrdia Civil va prendre declaració als dos homes, veïns de Valls, de 43 i 51 anys, en qualitat d'investigats, per un suposat delicte de furt. El propietari va presentar la corresponent denúncia.

Summary: Enxampen dos homes que havien robat 300 quilos de garrofes a Valls


Els Mossos d'Esquadra han detingut sis persones a Barcelona, dues a Barberà del Vallès i una a Montcada i Reixac en una operació contra el tràfic de drogues conjunta amb la Guàrdia Urbana de Barcelona, aquest dimarts al matí. Entre els nou detinguts, diversos homes i dones de nacionalitat nigeriana i dominicana, hi ha una menor, segons han confirmat fonts policials a l'ACN. Els registres han començat a primera hora del matí i s'han decomissat diverses substàncies estupefaents, entre les quals s'ha trobat cristall. Quatre registres han tingut lloc al districte de Nou Barris de Barcelona i els altres dos a les localitats vallesanes. En un d'aquestes entrades, al barri de Ciutat Meridiana, els Mossos d'Esquadra s'han endut detinguts del domicili un home  i dues dones que formarien part de la mateixa família.

Summary: Nou detinguts en una operació contra el tràfic de drogues a Barcelona i l'àrea metropolitana


L'expresident de la Generalitat i senador del PSC, José Montilla, ha retret al president d'Andalusia, Juanma Moreno, les declaracions del cap de setmana, on va acusar el Govern de "trepitjar" i "marginar" els catalans d'origen andalús. Per Montilla, nascut a Còrdova, aquestes declaracions "no s'entenen", "falten a la veritat" i "només contribueixen a la confrontació entre els pobles d'Espanya". En una piulada, Montilla ha recordat que "les persones que tenen responsabilitats institucionals han de ser ferms però prudents i mesurats en les seves actuacions" i que "han de tenir present l'interès general, la concòrdia i la fraternitat".

Summary: Montilla diu a Juanma Moreno que "falta a la veritat" quan acusa el Govern de marginar els catalans d'origen andalús


El líder del PPC, Alejandro Fernández, ha advertit que tot i que el procés "no tingui futur" encara es viuran "episodis durs" amb l'expresident Carles Puigdemont i amb el president de la Generalitat, Quim Torra, "com a protagonistes". "Hem d'estar preparats", ha avisat en una entrevista als 'Matins de Ràdio 4'. En aquest sentit, encara que ha celebrat les divisions internes dins l'executiu amb discrepàncies entre ERC i JxCat i ha reconegut, de fet, que les mira "amb crispetes", ha admès que a l'hora de la veritat "sempre continuen junts amb el trencament de la legalitat i la convivència". D'altra banda, i en relació a una possible resposta a la sentència en forma de mobilització, Fernández ha demanat que es respectin els sentències i ha demanat a l'independentisme que aclareixi "què és el que tornaran a fer", en referència al lema repetit durant el judici de l'1-O. ""A fer què? Perquè després diuen que no van fer res. Diuen que tornaran a fer una cosa que diuen que no han fet? Que s'expliquin", ha insistit. Durant l'entrevista, Fernández ha exigit que es respectin les sentències judicials "encara que no agradin", com diu que sempre ha fet la seva formació, i ha demanat que no hi hagi "l'amenaça constant" de traslladar la gent al carrer per repetir l'1-O o el 3-O. "És inacceptable", ha sentenciat. D'altra banda, el líder del PPC també s'ha referit a al proposta del president del Parlament, Roger Torrent, de fer un pacte de claredat com el canadenc per un referèndum i ho ha descartat perquè, com ha insistit, s'escapa del marc legal espanyol. "Implicaria autodissoldre la democràcia espanyola en els termes de l'any 78", ha avisat, tot afegint que el Regne Unit "és l'únic país de la UE que permet un referèndum d'autodeterminació". Pel que fa a les friccions entre els partits a Govern, ha augurat que a curt termini no hi haurà un trencament entre les dues formacions encara que la relació "mai hagi sigut fluïda". Sí que ha assegurat que "hi haurà eleccions" però que el que falta "és la data". "La legislatura fa temps que està morta", ha conclòs. Cs i Vox "obliden els seves missions fundacionals" Fernández també ha carregat contra Ciutadans i Vox per "incomplir les seves missions fundacionals". Segons el president del PP català, Ciutadans neix amb el doble objectiu de ser una alternativa al nacionalisme i al PSC a Catalunya i d'expandir-se a  Espanya per evitar que el nacionalisme "no sigui clau" en la formació de governs, dos objectius que el PP considera que "estan oblidant".  En relació a Vox, els retreu que titllin "la resta de món mundial" de 'derechita cobarde' i que es postulessin com els únics que podien evitar la formació de governs d'esquerres però després no donin suport als seus governs. A més, ha carregat contra les discussions entre Ciutadans i Vox a Madrid, que ha qualificat de "performance constant", i ha assegurat que indignen "a molta gent". "Que es deixin ja de romanços", ha demanat, per afegir que no han d'oblidar que "l'essencial" és la formació de governs estables. En aquest sentit, ha reivindicat Pablo Casado com la figura que pot "reagrupar tot el centredreta" al seu voltant.

Summary: Fernández avisa que es viuran "episodis durs" amb Torra i Puigdemont "com a protagonistes": "Hem d'estar preparats"


L'Ajuntament de Girona ha aprovat el projecte de la nova plaça Salvador Dalí, que va lligat a l'ampliació de l'Hipercor. L'obra, que assumirà el centre comercial, suposarà canviar la fesomia de l'espai, perquè la plaça s'elevarà fins al nivell de la carretera Barcelona. "Allò més significatiu és que deixarà d'estar enfonsada; fins ara, no estava ben pensada i quedava inutilitzada", ha explicat l'alcaldessa, Marta Madrenas. El projecte s'ha aprovat per Junta de Govern Local. Una reunió que també ha permès desencallar un altre tràmit vinculat amb les diferents peces que formen part de la remodelació de l'entrada sud de la ciutat. En aquest cas, el consistori ha aprovat la cessió de l'antiga fàbrica Simon a Ensenyament perquè s'adeqüi per acollir el nou IES Ermessenda. Madrenas avança que, d'aquí a pocs mesos, tots aquests passos administratius ja es traslladaran en obres. "A finals d'any, a la zona hi haurà molt moviment", ha afirmat. La reforma de l'entrada sud de Girona continua superant tràmits. La Junta de Govern Local ha fet un nou pas per tirar endavant dues de les peces que formen part de tota la remodelació. En un cas, el de l'Hipercor, l'obra l'executarà un privat. En l'altre, el nou institut, anirà a càrrec de la Generalitat.  Pel què fa al centre comercial, després d'aprovar-ne l'ampliació, quedava pendent avalar el projecte de reforma de la plaça. Un tràmit que s'ha complert avui. La Junta de Govern Local ha aprovat inicialment el projecte, que preveu aixecar l'espai fins a situar-lo a nivell de la carretera Barcelona. L'alcaldessa, Marta Madrenas, ha subratllat que allò "més significatiu" és que la plaça Salvador Dalí deixarà d'estar enfonsada. "Ara és cert que no estava molt ben pensada, quedava inutilitzada i no era pràctica; i ara això deixarà de ser així, convertint-se en un espai públic adaptat i accessible", ha precisat. A més, l'alcaldessa també ha dit que la nova plaça ja permetrà veure de quina manera s'urbanitzaran les voreres de l'entrada sud de la ciutat (perquè se'n mantindrà la mateixa estètica). L'obra de la plaça es troba estretament lligada a l'ampliació de l'Hipercor. Una obra que durarà dos anys –es preveu acabar entre finals del 19 i principis del 20- i que permetrà que el centre comercial guanyi dues plantes més. A més, també suposarà canviar-li el nom, perquè el rètol que lluirà a la façana serà el d'El Corte Inglés. Nou pas per a l'IES Ermessenda En paral·lel al projecte de la plaça, la Junta de Govern Local també ha aprovat cedir l'antiga fàbrica Simon a Ensenyament per ubicar-hi el nou IES Ermessenda. L'adequació de les naus es farà per fases i la previsió és que al setembre del 2019 ja hi vagin els primers alumnes Fins aleshores, l'institut tindrà dues seus (una, a l'edifici Cartanyà i l'altra, en mòduls prefabricats al costat del Bosc de la Pabordia). L'alcaldessa de Girona ja ha avançat que, d'aquí a pocs mesos, tots aquests tràmits administratius es traduiran en obres. De fet, la intenció és que la nova Clínica Girona, l'ampliació de l'Hipercor i els primers treballs a l'antiga Simon es puguin fer a finals del 2017.  "Hi haurà molt moviment a la zona de la carretera Barcelona, de manera que en dos anys ja haurà canviat del tot la seva fesomia actual", ha dit. I hi ha afegit: "M'agrada poder dir que no ens quedem en les paraules, sinó que les transformem en fets".  Aquestes obres se sumaran a les de l'adequació de l'antic Centre Verd com a aparcament dissuasiu (que ja s'executa) i a les de construcció de la pista coberta del Cassià Costal. "Posem en comú la iniciativa privada i la inversió pública per transformar l'entrada sud de la ciutat", ha conclòs Marta Madrenas.

Summary: Girona aprova el projecte de la nova plaça Salvador Dalí i cedeix l'antiga Simon per convertir-la en l'IES Ermessenda


El ple del Parlament ha nomenat formalment a l'expresident del TSJC Miguel Ángel Gimeno com a nou director de l'Oficina Antifrau de Catalunya (OAC). Després del seu pas per la comissió d'Afers Institucionals, en la sessió d'aquest dijous el ple havia de votar la proposta feta pel president de la Generalitat, Carles Puigdemont, perquè Gimeno ocupés el lloc que va quedar vacant després de la destitució de Daniel de Alfonso, arran de la publicació de les gravacions de les seves converses amb el ministre de l'Interior, Jorge Fernández Díaz. Així, Gimeno ha rebut l'aval necessari del Parlament gràcies al vot favorable dels diputats de JxSí, el PSC, CSQEP i la CUP. El PPC i C's han preferit abstenir-se, al·legant alguns dubtes sobre la seva trajectòria però assegurant que no qüestionen la seva vàlua per ocupar el càrrec.  Tot i que el vot en un nomenament com aquest és secret, els diferents grups parlamentaris han volgut explicar i justificar el posicionament dels seus diputats. Mentre Miguel Ángel Gimeno escoltava des de la tribuna de convidats, dins de l'hemicicle del Parlament, els portaveus lloaven la seva figura i manifestaven alguns dubtes.  Des del PSC, el diputat Ferran Pedret ha celebrat la "celeritat" del president de la Generalitat i del Govern en plantejar una proposta per poder ser discutida i fer el nomenament. "Era necessari que no s'allargués el període d'interinitat", ha dit el socialista. Pedret només ha tingut bone paraules per a Gimeno, de qui ha dit que representa una candidatura ala direcció de l'OAC "sòlida i solvent". "Tenim la convicció que no es tornarà a repetir la situació que ens ha portat aquí", ha dit Pedret en parlar del perfil i capacitats de l'expresident del TSJC.  El president del grup parlamentari de CSQEP, Lluís Rabell, ha retret a Puigdemont que hauria volgut "poder travar un consens major" al voltant del nom escollit, però ha assegurat que "la celeritat primava" i ha entès els tempos del president.  Amb tot, ha lloat Gimeno i ha dit que "la proposta satisfà plenament" les seves expectatives. "Coneixem la trajectòria i vàlua de Gimeno i ens aconsella tothom que donem un vot favorable", ha dit, tot afegint que la "filosofia" que el nou director ha expressat que vol aplicar a l'Oficina és "totalment adient".  Des de la CUP, el diputat Benet Salellas ha explicat que el seu grup ha donat un "vot favorable condicional" al nomenament. "És un bon candidat, té un perfil idoni, però l'experiència ens diu que no només cal currículum, cal honestedat i dignitat màxima i el seu antecessor no ho ha tingut", ha dit Salellas. És per això que la CUP ha volgut condicionar el seu suport a que Gimeno "destitueixi" la fins ara adjunta a la direcció, per fer persona de confiança de De Alfonso. També ha demanat que esbrini internament "quines han estat les conseqüències de l'actuació" de l'anterior director, i que aposti "dignitat a l'Oficina". "És un sí de confiança, però si no es compleixen aquestes condicions, retirarem la nostra confiança", ha advertit Salellas.  En nom de JxSí, David Bonvehí ha considerat "molt favorable" la proposta del nom de Gimeno, i ha remarcat que amb el nomenament "s'aconsegueix l'objectiu de la celeritat i el d'aconseguir un bon nom per ocupar la direcció". "Li demanem que ens ajudi a recuperar l'honorabilitat i la credibilitat de la institució", ha conclòs.  Els dubtes de PPC i C's Des del PPC, la diputada Esperança García no ha posat en qüestió "la capacitació, els mèrits i el currículum" de Gimeno per ocupar la direcció de l'OAC, i per això ha assegurat que el PPC no votava en contra. Però tot i així, ha considerat que la seva relació "amb l'actualitat política catalana i la causa del 9-N, són un handicap".   El portaveu de C's, Carlos Carrizosa, s'ha expressat en termes semblants. Després de dir que el seu grup "no té dubtes de l'honorabilitat i capacitat" de Gimeno, ha criticar que el mètode per ser nomenat "no garanteix la seva imparcialitat", i també que prové del TSJC, una institució judicial "on els nomenaments es fan amb intervenció política i on es jutja als polítics aforats". A més, algunes de les seves declaracions assegurant que el procés judicial pel 9-N no seguia el millor camí tampoc ha agradat a C's. "Però ell també ha dit que una cosa són les seves opinions i altra el deure dels jutges de complir les lleis i fer-les complir", ha dit per explicar la seva abstenció.

Summary: Gimeno és nomenat formalment director de l'Oficina Antifrau amb els vots de JxSí, PSC, CSQEP i CUP


L'alcalde d'Igualada, Marc Castells, ha denunciat que estan pendents d'una comanda de 4.000 mascaretes per l'Hospital d'Igualada i que aquestes no s'han enviat encara perquè el Govern espanyol no ho ha autoritzat. "Demanem a totes les administracions que siguin responsables i les enviïn immediatament", ha exigit l'alcalde. Castells ha assegurat que l'hospital anoienc ha de ser "una prioritat" i que si les demanen "és perquè es necessiten". L'alcalde, a més, ha recordat que l'hospital és la principal font d'abastiment d'altres equipaments, com les residències municipals, on també necessiten el material

Summary: L'alcalde d'Igualada demana a Madrid que autoritzi l'enviament de 4.000 mascaretes a l'hospital


L'Ajuntament de Castellar del Vallès multarà el BBVA amb 10.000 euros per tenir una desena d'habitatges buits sense justificació al municipi, segons ha informat el Consistori. La decisió s'ha pres després d'haver requerit en diverses ocasions l'entitat financera perquè els ocupés o els cedís a l'Oficina Local d'Habitatge i no hagi rebut resposta. L'Ajuntament va demanar informes de comprovació a la policia local, el padró municipal i l'empresa concessionària del servei municipal de l'aigua i d'aquesta manera s'ha constatat que els habitatges porten desocupats més de dos anys. L'expedient administratiu sobre aquests casos es va iniciar entre el març i el juliol del 2015. L'alcalde del municipi, Ignasi Giménez, ha explicat que es tracta de les primers multes que s'imposen a Castellar en aquest àmbit i que els diners que s'obtinguin de les sancions es destinaran a polítiques d'habitatge.

Summary: Castellar del Vallès multa el BBVA amb 10.000 euros per tenir 10 habitatges buits


El Parc Natural de l'Alt Pirineu és una de les zones de Catalunya amb més control sobre les espècies invasores. Les polítiques de prevenció que està duent a terme des de fa anys ha portat a què sigui un dels indrets amb menys espècies invasores. Tot i això és complicat arribar a eradicar-les totes i des del Parc Natural es tenen focus localitzats d'espècies com l'Elodea, al pantà de la Torrassa, o de Seneci del cap a l'Alt Urgell. Pel que fa a fauna el problema més gran el generen la daina i el mufló. Jordi Canut, tècnic del Parc Natural de l'Alt Pirineu, ha explicat que l'objectiu és eradicar les espècies invasores ja que creen problemes ambientals i socioeconòmics. Canut ha afegit que una de les plantes invasores que porta més problemes al Parc Natural és l'Elodea. Es tracta d'una planta aquàtica que afecta l'ecosistema de la mollera d'Escalarre (Pallars Sobirà), perjudica la pesca i posa en perill la supervivència de la planta amenaçada 'Hippus vulgaris'. El Parc Natural de l'Alt Pirineu, en col·laboració amb Endesa, treballen per eradicar aquesta espècie. Les tècniques utilitzades són la manual i la mecànica (una màquina amfíbia polivalent que permet tallar i extreure la planta). Paral·lelament es va dissenyar un sistema de parcel·les de control i d'experimentació en una zona del pantà densament poblat per l'espècie forana, a partir de les quals s'ha realitzat diferents assajos per reconèixer els tractaments més eficaços. Les conclusions d'aquest pla experimental encara no es tenen i s'estan acabant de finalitzar. Recentment ha sorgit una aplicació mòbil per combatre les plantes invasores. Aquesta aplicació mòbil, que permet localitzar aquest tipus d'espècies, possibilita la interacció entre observadors, usuaris i experts. Els ciutadans poden fer fotos i enviar-les, de forma que es localitza l'espai i es pot determinar si pertanyen a espècies invasores. A Catalunya hi ha més de 1.300 espècies exòtiques, de les quals una cinquantena són invasores. Jordi Canut ha explicat que el Parc Natural de l'Alt Pirineu és una de les zones amb menys problemes d'espècies invasores gràcies a factors d'altitud i limitacions climatològiques i també per les polítiques de prevenció que s'estan duent a terme des de fa anys, conscients del problema ambiental i socioeconòmic que suposen.

Summary: El Parc Natural de l'Alt Pirineu és una de les zones de Catalunya on les espècies invasores estan més controlades


El president d'ERC, Oriol Junqueras, no s'ha mostrat partidari de tornar a convocar eleccions a partir del 27 d'octubre –com va apuntar Puigdemont el passat 12 de maig en una entrevista al diari italià 'La Stampa'- i ha afirmat que el partit republicà "planifica una legislatura estable de quatre anys". "Ens cal projectar estabilitat i no generar més inquietuds de les imprescindibles", ha afirmat Junqueras des de la presó d'Estremera en una entrevista a 'La Vanguardia'. De fet, el president d'ERC ha celebrat que ja hi hagi un "un govern efectiu per superar el 155" liderat per Quim Torra. "Calia fer Govern com a primer pas i ara cal governar. Hem d'evidenciar els límits de l'autonomia governant al màxim les seves competències", ha reflexionat en veu alta Junqueras, que ha desvetllat perquè no ha optat a la restitució al càrrec: "Perquè aquí ningú és imprescindible. L'important és el què i no el qui", ha sentenciat el líder d'ERC.

Summary: Junqueras: "ERC planifica una legislatura estable de quatre anys"


Fluïdesa, poques aglomeracions i resignació dels usuaris en el primer dia feiner afectat pel tall de tres línies de Rodalies (R3, R4 –nord i sud- i R12) per les obres al túnel viari de Glòries. La majoria dels viatgers que aquest dilluns han hagut de baixar dels combois a Sant Andreu Arenal opten per agafar l'L1 del metro a Fabra i Puig per continuar el seu trajecte, en detriment d'un autobús llançadora fins a Arc de Triomf utilitzat per menys de 10 passatgers de mitjana. "Vinc de Terrassa i vaig cap a Sant Joan Despí. Avui faig el primer trajecte i quan he arribat aquí a Sant Andreu Arenal em diuen que pilli el metro i m'espavili", ha assenyalat contrariada Laia Picón. "El bitllet sembla que no em serveix perquè tinc un bonotren i hauré de pagar per agafar el metro", ha continuat Picón. "A veure si puc arribar a temps, que entro a les nou a treballar", ha afegit aquesta usuària de l'R4 nord.

Summary: Fluïdesa i resignació dels usuaris pel tall de tres línies de Rodalies per les obres al túnel viari de Glòries


Els presos que fan tasques de voluntariat fora dels centres a través de l'article 100.2 del reglament penitenciari podran reprendre les seves sortides per col·laborar amb les entitats a partir de dilluns. S’afegiran a les persones privades de llibertat que van tornar a la feina el passat 15 d’abril. La represa de les activitats laborals i, ara, de les activitats de voluntariat a l’exterior, autoritzades per la Secretaria de Mesures Penals, Reinserció i Atenció a la Víctima, són les mesures prèvies a la desescalada que ja s’estudia. A més, la Conselleria de Justícia començarà a deixar entrar a les presons a entitats col·laboradores externes i a fer tests de covid-19 a interns i treballadors. De fet, el confinament dels interns que feien sortides diàries dels centres penitenciaris en el marc dels seus plans de tractament va ser la mesura que va culminar la màxima restricció de moviments a presons per l’emergència sanitària, fa prop de dos mesos, a fi de limitar la proliferació dels casos de covid-19 dins els centres, entre interns i treballadors. Va afectar interns dels centres penitenciaris i dels centres oberts en 100.2 i en tercer grau que abans de la pandèmia feien sortides laborals, de col·laboració amb entitats de voluntariat o per rebre tractament ambulatori. Ara, aquestes sortides queden totalment restablertes a partir de dilluns, tot i que adaptades per evitar el risc de contagi: els interns que surten a l’exterior, quan reingressin del carrer, no tindran cap contacte amb els que no surten de la presó. Aquestes mesures preventives ja estan en marxa amb les persones que surten a treballar. Els interns reprenen les seves col·laboracions un cop els equips de tractament comproven que les entitats on fan voluntariat estan actives i necessiten els serveis dels voluntaris. El desconfinament per a tasques de voluntariat i tractament també inclou aquells interns en tercer grau que estan a casa seva. En estudi noves mesures de desescalada Les sortides laborals, les de voluntariat i tractament, i la represa dins les presons de les entrades d’entitats col·laboradores d’atenció especialitzada a alguns col·lectius són les tres mesures que ha adoptat la Secretaria de Mesures Penals, Reinserció i Atenció a la Víctima com a prèvia a la desescalada que ja s’estudia per als centres penitenciaris per a les properes setmanes. A partir de la setmana vinent, el Departament de Salut farà proves PCR a tots els professionals dels centres penitenciaris. La planificació tindrà en compte els resultats de les proves, que també s’estendran a tots els interns dels centres penitenciaris a partir de la setmana vinent i als menors internats en centres de justícia juvenil. Deu casos actius de covid-19 en interns En aquests moments, 61 interns han donat positiu per coronavirus. N’hi ha 51 de donats d’alta. De la resta, 9 estan ingressats a la unitat hospitalària de Brians 2; i un, en un hospital convencional. També s’han confirmat 79 casos positius de coronavirus entre els funcionaris.

Summary: Els presos que facin voluntariat podran tornar a sortir a partir de dilluns


Ciutadans ha criticat el govern de Pedro Sánchez per "falta de lideratge" en les negociacions europees sobre la resposta econòmica al covid-19. Just abans d'una reunió clau de l'Eurogrup al respecte, el cap de la delegació de Cs a l'Eurocambra, Luís Garicano ha lamentat aquest dimarts que "en les últimes setmanes estiguin circulant propostes de diversos governs europeus, però cap de l'espanyol". Així, l'eurodiputat ha recriminat a Sánchez que "sempre vagi a remolc" de la resta de líders europeus i no faci propostes pròpies. "El Govern de Pedro Sánchez comunica a Espanya que tenen influència, quan la veritat és que no estan proposant res", ha remarcat.

Summary: Ciutadans critica Sánchez per "falta de lideratge" en les negociacions europees sobre la resposta econòmica al covid-19


La lluitadora antifeixista Neus Català, que va morir dissabte als 103 anys, ha estat acomiadada en una emotiva cerimònia pública al tanatori de Móra la Nova (Ribera d’Ebre), on han assistit prop de 400 persones. El fèretre, amb una bandera republicana al damunt, i un centre de flors blanques i vermelles, ha presidit una sala plena de gom a gom. Desenes de persones han seguit l'acte des de l'exterior del centre funerari. Després d'aquesta cerimònia pública, la família farà un comiat íntim. La seva lluita feminista, pels drets i les llibertats, així com els records més íntims i maternals dels seus fills, s'han recordat en aquest acte de comiat, que ha comptat amb la presència d'una àmplia representació del Govern i d'altres representants institucionals del país.

Summary: Emotiu comiat a Neus Català amb una crida a preservar-ne la memòria